**dr. sc. Ivan Magaš – životopis**

Rođen je 30. lipnja 1991. u Zadru, gdje je završio Osnovnu školu Krune Krstića i Gimnaziju Jurja Barakovića (opći smjer). Na Sveučilištu u Zadru završio je preddiplomski (2013.) i diplomski (2015.) studij „Hrvatski jezik i književnost“. Po završetku diplomskog studija odradio je Erasmus stručnu praksu u Münchenu (Njemačka) i stručno osposobljavanje bez zasnivanja radnog odnosa u Gimnaziji Franje Petrića u Zadru. Poslijediplomski studij „Humanističke znanosti“ upisao je na Sveučilištu u Zadru 2017. godine, a doktorsku disertaciju „Novoštokavski ikavski govori Sjeverne Dalmacije (od Starigrada do Biograda) pod mentorstvom prof. emer. Josipa Lisca obranio je u srpnju 2022. godine. Kratko je radio kao odgajatelj u Srednjoškolskom đačkom domu Zadar (2016.) i nastavnik u Osnovnoj školi Stanovi (2018.). Od 2016. do 2019. godine bio je lektorom hrvatskog jezika na ljetnoj školi „Zoranićeva Arkadija“ na Sveučilištu u Zadru. Od lipnja 2018. radi na Sveučilištu u Zadru kao sveučilišni lektor i asistent na Odjelu za kroatistiku, a od 2019. godine na Sveučilištu u Zadru radi kao asistent s punim radnim vremenom. Od 2014. godine objavio je više dijalektoloških članaka u raznim časopisima i zbornicima, samostalno i u koautorstvu s prof. Josipom Liscem. Akcentirao je nekoliko novoštokavskih ikavskih rječnika i popisa riječi (Jasenice, Suhovare, Radošinovac), a u suradnji s don Nikolom Tokićem objavio je *Rječnik sela Popovića* (2018). Sudjelovao je na više domaćih i međunarodnih jezikoslovno-pjesničkih i znanstvenih skupova. Od 2021. godine suradnik je na projektu „Lingvistička geografija Hrvatske u europskome okružju“ (LinGeH) koji financira Hrvatska zaklada za znanost. Bio je tajnikom časopisa *Croatica et Slavica Iadertina* (2020. – 2021.) i međunarodnoga znanstvenog skupa „Joanna Rapacka i hrvatsko-poljske književne i kulturne veze“ (2021.). U listopadu 2021. godine boravio je na Masarykovu sveučilištu u Brnu (Češka) kao gostujući predavač. Na Sveučilištu u Zadru od akademske godine 2018./2019. do danas sudjelovao je u izvođenju kolegija Morfologija hrvatskoga standardnog jezika, Hrvatski jezik u 20. stoljeću, Akademsko pismo, Hrvatski jezik za početnike I, Hrvatski jezik za početnike II, Dijalektologija i Hrvatska leksikografija. Oženjen je i otac jednoga djeteta.

CROSBI: <https://www.bib.irb.hr/pregled/profil/35052>.

GOOGLE ZNALAC: <https://scholar.google.hr/citations?user=aiWGBOAAAAAJ&hl=hr>.